Uredba Komisije (ES) št. 1249/2002

z dne 11. julija 2002

o spremembi Uredbe (ES) št. 2366/98 o določitvi podrobnih določb za uporabo sistema proizvodne pomoči za oljčno olje za tržna leta 1998/99, 1999/2000, 2000/01, 2001/02, 2002/03 in 2003/04

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [1], kakor je bila nazadnje spremenjena z Uredbo (ES) 1513/2001 [2], ter zlasti člena 5 Uredbe,

ob upoštevanju Uredbe Sveta (ES) št. 2261/84 z dne 17. julija 1984 o določitvi splošnih pravilih za dodelitev pomoči za proizvodnjo oljčnega olja in pomoči za organizacije proizvajalcev oljčnega olja [3], kakor je bila nazadnje spremenjena z Uredbo (ES) št. 1639/98 [4], in zlasti člena 19 Uredbe,

ob upoštevanju Uredbe Sveta (ES) št. 1638/98 z dne 20. julija 1998 o spremembi Uredbe št. 136/66/EGS o vzpostavitvi skupne ureditve trga za olja in masti [5], kakor je bila nazadnje spremenjena z Uredbo (ES) št. 1513/2001 [6], in zlasti člena 4 Uredbe,

ob upoštevanju naslednjega:

(1) V skladu s členom 4 Uredbe (ES) št. 1638/98 se nobenemu pridelovalcu oljk ne sme izplačati pomoč za dodatna oljčna drevesa, posajena po 1. maju 1998, ali za drevesa, za katera do določenega datuma ni bila vložena prijava pridelka. Člen 5(1) Uredbe Komisije (ES) št. 2366/98 [7], kakor je bila nazadnje spremenjena z Uredbo (ES) št. 2070/2001 [8], določa, da velja izvzem iz pomoči za proizvodnjo dodatnih oljčnih dreves, posajenih po 1. maju 1998, ali dreves, posajenih po 1. novembru 1995, za katere ni bila vložena prijava pridelka do 1. aprila 1999. Vendar pa so do pomoči upravičena dodatna oljčna drevesa v povezavi z obnovo starega oljčnega nasada ali v okviru programa, ki ga je odobrila Komisija.

(2) Proizvodnja dodatnih oljčnih dreves iz prvega pododstavka člena 4 Uredbe (ES) št. 1638/98 ni pomembna v prvih treh letih po zasaditvi. Vendar pa bo od tržnega leta 2002/03 proizvodnja s teh dreves postala pomembna in se mora upoštevati za namen izvzema iz programa proizvodne pomoči. Zato je treba zagotoviti sistem izračunavanja na podlagi količine proizvedenega deviškega olja, števila oljčnih dreves v proizvodnji, posajenih pred 1. majem 1998 in po tem datumu, ter koeficientov, ki dopuščajo proizvodnjo olja z dodatnih oljčnih dreves, ki ni upravičena do pomoči in se odšteje od skupne proizvodnje. Ti koeficienti se določijo na podlagi napovedanega razvoja donosov v povezavi s starostjo sadik.

(3) Ukrepi, predvideni s to uredbo, so v skladu z mnenjem Upravljalnega odbora za olja in masti –

SPREJELA NASLEDNJO UREDBO:

Člen 1

Uredba (ES) št. 2366/98 se spremeni, kot sledi:

1. Doda se naslednji člen 12a:

"Člen 12a

Na podlagi prijav iz členov 2 in 5 ter zahtevkov za pomoč iz člena 12 določijo države članice proizvajalke proizvodnjo oljčnega olja z dodatnih oljčnih dreves v smislu prvega pododstavka člena 4 Uredbe (ES) št. 1638/98 za tržno leto 2002/03, tako da povprečni donos na odraslo oljčno drevo pomnožijo z vsoto:

- števila dodatnih oljčnih dreves, posajenih med 1. majem in 31. oktobrom 1998, pomnoženo z 0,70, in

- števila dodatnih oljčnih dreves, posajenih med 1. novembrom 1998 in 31. oktobrom 1999, pomnoženo z 0,35.

Povprečni donos na odraslo oljčno drevo se izračuna tako, da se količina deviškega oljčnega olja, pridelanega z dodatnih oljčnih dreves, kot so določena v prvem pododstavku, deli z vsoto:

- števila oljčnih dreves v proizvodnji, posajenih pred 1. majem 1998,

- števila oljčnih dreves v proizvodnji, posajenih med 1. majem in 31. oktobrom 1998, pomnoženo z 0,70, in

- števila oljčnih dreves v proizvodnji, posajenih med 1. novembrom 1998 in 31. oktobrom 1999, pomnoženo z 0,35."

2. Prvi pododstavek člena 14(1) se nadomesti z naslednjim:

"1. Pridelovalci oljk so upravičeni do pomoči glede na količino deviškega oljčnega olja, ki jo dejansko proizvedejo, minus proizvodnja z dodatnih oljčnih dreves, navedenih v prvem pododstavku člena 12a, plus pavšalna količina olja iz oljčnih ostankov, določena v odstavku 2."

3. Člen 14(2) se nadomesti z naslednjim:

"2. Količina olja iz oljčnih ostankov, za katero se lahko izplača pomoč, je enaka 8 % količine deviškega oljčnega olja, minus proizvodnja z dodatnih oljčnih dreves iz odstavka 12a, proizvedenega iz oljk, iz katerih so ostanki in v zvezi s katerim je bila priznana upravičenost do pomoči v skladu s členom 2(4) Uredbe (EGS) št. 2261/84."

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. novembra 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 11. julija 2002

Za Komisijo

Franz Fischler

Član Komisije

[1] UL 172, 30.9.1966, str. 3025/66.

[2] UL L 201, 26.7.2001, str. 4.

[3] UL L 208, 3.8.1984, str. 3.

[4] UL L 210, 28.7.1998, str. 38.

[5] UL L 210, 28.7.1998, str. 32.

[6] UL L 201, 26.7.2001, str. 4.

[7] UL L 293, 31.10.1998, str. 50.

[8] UL L 280, 24.10.2001, str. 3.

--------------------------------------------------